Jul 02,2017
జీఎస్టీతో కోతలే..కోతలు
నవతెలంగాణ, వాణిజ్య విభాగం: జీఎస్టీ పన్ను విధానం అమలులోకి వచ్చిన నేపథ్యంలో పలు సంస్థలు తగ్గిన పన్ను భారం మేరకు ప్రతిఫలాన్ని వినియోగదారులకు అందించే ప్రక్రియకు శ్రీకారం చుట్టాయి.
దిగివచ్చిన మారుతీ కార్లు
ఇందులో భాగంగా దేశంలోనే అతిపెద్ద కార్ల తయారీ కంపెనీ మారుతీ సుజుకీకొన్ని కార్ల ధరలు తగ్గించింది. కొన్ని కార్లపై 3 శాతం ధరలు తగ్గిస్తున్నట్లు పేర్కొంది. మరోవైపు సియాజ్‌, ఎర్టిగా లాంటి స్మార్ట్‌ హైబ్రిట్‌ మోడల్‌ కార్ల ధరలను అమాంతం పెంచేసింది. సియాజ్‌, ఎర్టిగా డీజిల్‌ కార్లపై లక్ష రూపాయల వరకు ధర పెంచుతున్నట్లు తెలిపింది. కొత్త ధరలు ఒక్కటో తేది నుంచే అమల్లోకి తెచ్చినట్లు వెల్లడించింది.
ధర తగ్గించిన జేల్‌ఆర్‌..
టాటా మోటార్స్‌కు చెందిన లగ్జరీ బ్రాండ్‌ కంపెనీ జాగ్వార్‌ ల్యాండ్‌ రోవర్‌ (జేఎల్‌ఆర్‌) తన మొత్తం వాహనాల శ్రేణీలో సగటున 7 శాతం మేర ధరలను తగ్గిస్తున్నట్టు ప్రకటించింది. జిఎస్‌టి కింద వచ్చిన పన్ను ప్రయోజనాలను విని యోగ దారులకు అందిస్తున్నామని ఆ కంపెనీ పేర్కొంది. తక్షణమే ఈ రేట్ల తగ్గింపు అమల్లోకి వస్తుందని కూడా కంపెనీ పేర్కొంది. ఈ కంపెనీ పోర్టుపోలియోలో కింది స్థాయి మోడల్‌ ఎక్స్‌ఇ కార్‌ ప్రారంభ ధర రూ.34.64 లక్షలుగా, పై స్థాయి కార్‌ ఎక్స్‌జె ధర రూ.97.39 లక్షల నుంచి ప్రారంభమవుతున్నాయి.
ద్విచక్ర వాహనాలపై 2% తగ్గుదల
జిఎస్‌టి అమలుతో ద్విచక్ర వాహన ధరలు 2 శాతం దిగిరానున్నాయి. ప్రస్తుతం ఈ రంగంలోని 350సిసి లోపు వాహనాలపై 30 శాతం పన్ను రేటు అమల్లో ఉంది. జిఎస్‌టిలో దీన్ని 28 శాతానికి తగ్గించారు. 350 సిసి పైబడిన ద్విచక్ర వాహనాలపై లగ్జరీ పన్నతో కలుపుకుని 31 శాతం పన్ను రేటును నిర్ణయించారు.
యాపిల్‌ ఉత్పత్తులు చౌక..
యాపిల్‌ సంస్థ తన ఉత్పత్తుల ధరలను ఇండియాలో గణనీయంగా తగ్గించింది. ఆపిల్‌ ఐఫోన్‌, ఐప్యాడ్‌, ఆపిల్‌ వాచ్‌ లపై గరిష్ట రిటైల్‌ ధరల్లో తగ్గింపును ప్రకటించింది. దాదాపు7.5 శాతం ధరలను తగ్గించి భారతీయులకు జీఎస్టీ గిఫ్ట్‌ అందించింది. కొన్ని మినహాయింపులతో మాక్‌ ల్కెన్‌ కంప్యూటర్లను తగ్గింపు ధరల్లో వినియో గదారులకు అందుబాటులోకి తెచ్చింది.